Alexander Bukan Zulkarnain

Alexander Bukan Zulkarnain adalah dokumentari sejarah yang disiarkan oleh Astro Oasis 106 tentang mencari hakikat kebenaran ayat al-Quran Surah al-Kahfi ayat 83-98 yang menceritakan tokoh legenda Iskandar Zulkarnain. Tokoh agung ini bersemi dalam sastera Melayu seperti dalam Sulalatus Salatin (Sejarah Melayu) karya Tun Seri Lanang, Tuhfat al Nafis dan lain-lain. Ramai yang percaya bahawa Iskandar Zulkarnain ini ialah Alexander Agung dari Zaman Yunani di Athens, Greece. Alexander telah difilemkan beberapa kali oleh penerbit filem Barat seperti filem Alexander. Kesultanan Melaka, Kesultanan Perak dan Kesultanan Kedah dikaitkan dengan Iskandar Zulkarnain dari Macedonia ini. Malangnya gambaran kekejaman dan homoseks yang dilakukan tidak bertepatan dengan gambaran tawaduk dalam al-Quran kerana tokoh penakluk ini merupakan seorang Nabi. Lantaran itu dokumentar ini cuba mencari hakikat dan natijah Iskandar Zulkarnain.

Iskandar Zulkarnain merupakan penakluk merentasi benua Eropah dan Asia meliputi kota-kota lama seperti kota Pella, Acropolis (Greece), Iskandariah (Mesir), Yaman, Iran, Uzbekistan dan Rusia yang dikaitkan dengan Cyrus Agung dan Raja Himyar yang dipercayai juga adalah Zulkarnain. Dalam al-Quran, Zulkarnain dikaitkan dengan  tembok Yakjuj dan Makjuj, lokasi laut berlumpur hitam dan pelbagai sumbangan tokoh ini.

Pembetulan dan kontroversi 
 Dokumentar terbitan ini cuba 'membetulkan' karya Tun Seri Lanang yang cuba mengagung-agungkan Kesultanan Melaka dan raja-raja Melayu secara keseluruhan. Dalam Sulalatus Salatin, diceritakan sultan Melaka berasal dari keturunan baik-baik iaitu Raja Chulan di India dan Iskandar Zulkarnain dari Macedonia. Ternyata legenda ini menjadi konspirasi istana zaman Melaka / Johor yang cuba didedahkan secara intrinsik.
 Dokumentar ini menyatakan Nabi Zulkarnain atau Iskandar Zulkarnain dalam al-Quran bukanlah Alexander Agung dari Athens, Greece. Kemungkinan lain ialah Cyrus Agung dan Raja Himyar. 
Penjelasan mengenai dakwaan Alexander Bukan Zulqarnain dijawab oleh Muhammad Alexander dalam buku Alexander adalah Zulqarnain terbitan PTS Media Group yang menjawab tuduhan musyrik yang dilemparkan, membersihkan peribadi Alexander the Great daripada sembahan pagan dan membuktikan bahawa beliau sememangnya beriman.

Di sebalik tabir 
Dokumentar ini terbitan Firdaus Maju Production (FMP). Idea berasal dari pelajar Universiti al-Azhar, Mesir bernama Afarezz Abdul Razak. Kini beliau belajar di Universiti Islam Antarabangsa Malaysia (UIAM). Dokumentar ini mendapat dana RM 1 juta dari Suruhanjaya Komunikasi dan Multimedia Malaysia (SKMM), Astro Entertainment Sdn. Bhd, FM Production dan Celcom (Malaysia) Berhad dan ditayangkan mulai 10 Januari 2008 di Astro Oasis 106. Majlis pelancaran dihadiri oleh Dr. Mohd Ali bin Mohamad Nor, Setiausaha Bahagian Komunikasi, Kementerian Tenaga, Air dan Komunikasi (KTAK), Encik Mohamed Sharil Tarmizi, Ketua Pegawai Operasi SKMM, Dato’ Najmuddin Abdullah, Naib Presiden, Komunikasi Korporat, Celcom (Malaysia) Berhad serta Encik Zainir Aminullah, Pengarah Eksekutif Astro Entertainment Sdn. Bhd. Secara dasarnya dokumentar ini berasaskan tesis yang ditulis oleh mahasiswa UIAM. 

Tenaga produksi melakukan penggambaran selama 32 hari di lapan negara dengan kos RM1.55 juta hasil geran dari SKMM.

Lihat juga 
 Perbezaan Antara Iskandar Agung dan Iskandar Zulkarnain (Bertanduk Dua)

Rujukan

Pautan luar 
"blog penerbit- alexander-bukan-zulkarnain"

Rancangan Astro Oasis
Siri dokumentari televisyen Malaysia